Gheall Obama an tsíorraíocht sula ndeacha sé isteach sa Teach Bán ceithre bliana ó shin. Ach ní i bhfad a bhí sé ina shuí sa gcathaoir bhog nuair a thuig sé go dtógfadh sé blianta fada an cúlú eacnamaíochta ar fud an domhain a chur ina cheart. Ach de bhrí gur gheall sé cat agus dhá iorball, cuirfidh daonra dífhostaíochta Mheiriceá an mhilleán air nuair nach raibh sé in ann an obair sin a chruthú. Ní amháin sin ach tá baol ann go gceanglóidh siad cliseadh an Uachtaráin jobanna a chur ar fáil le leisciúlacht an chine ghorm (ina dtuairim) agus a nós maireachtála siúd atá go síorraí i dtuilleamaí cúnamh ón stát. Nár dhúirt Romney féin go raibh 47% den phobal vótála ag brath ar an stát agus tá fhios againn cé a bhí i gceist aige. Tharraing sé siar an chaint sin ina dhiaidh sin ach bhí an damáiste déanta. Ní mór do Obama fáisceadh ar na maidí sa gcéad dhíospóireacht eile agus léas dóchais a thabhairt do lucht na dífhostaíochta má tá sé le fanacht sa Teach Bán ar feadh ceithre bliana eile.